google/wiki40b huggingface dataset:
Γιώργος Λιάγκας

Βιογραφικό

Γεννήθηκε στην Αθήνα όπου και μεγάλωσε. Η καταγωγή του είναι από το Αργυροπούλι Τυρνάβου Λάρισας. Είναι ηλεκτρολόγος μηχανικός, απόφοιτος του Εθνικού Μετσόβιου Πολυτεχνείου, από όπου πήρε το πτυχίο με βαθμό «λίαν καλώς».
Κατά τη διάρκεια των σπουδών του εργαζόταν ως πιανίστας σε ένα piano-bar. Εκεί τον είδε ο σκηνοθέτης Κώστας Καραγιάννης και τον συμβούλεψε να ασχοληθεί με τη δημοσιογραφία, πράγμα που έγινε. Υπήρξε στέλεχος του πολιτικού και κοινοβουλευτικού ρεπορτάζ στο ΣΚΑΪ (μετέπειτα Alpha) και αργότερα στο Star Channel, όπου παρουσίαζε και δελτία ειδήσεων. Στη δημοσιογραφία δάσκαλός του ήταν ο Σταμάτης Μαλέλης.
Στη συνέχεια μετακινήθηκε στο Mega Channel όπου παρουσίασε αρκετά επιτυχημένα τηλεπαιχνίδια, όπως «50-50» και «Η εκδίκηση της ξανθιάς». Από τον Οκτώβριο του 2010 ως τον Ιούλιο του 2013 ανέλαβε από κοινού με τη σύζυγό του, Φαίη Σκορδά, την παρουσίαση της πρωινής ψυχαγωγικής εκπομπής του Mega με τίτλο «Πρωινό mou» σημειώνοντας μεγάλη επιτυχία.
Το καλοκαίρι του 2013 συμφώνησε με τον ΑΝΤ1 και μέχρι το καλοκαίρι του 2016 παρουσίασε την εκπομπή «Το Πρωινό», με τη σύζυγό του Φαίη Σκορδά ως συμπαρουσιάστρια.
Από το 2007 μέχρι το 2014 διατηρούσε ραδιοφωνική εκπομπή στον Real FM 97.8 μαζί με την Ελεάννα Τρυφίδου. Από τον Σεπτέμβριο του 2014 διατηρεί ραδιοφωνική εκπομπή στα Παραπολιτικά FM 90.1 μαζί με την Ευγενία Μανωλίδου. Από το 2014 έως το 2015 παρουσίασε το talent show The Voice of Greece στον ΑΝΤ1. Από τον Νοέμβριο του 2016 έως τον Ιούνιο του 2017 παρουσίασε στον ΑΝΤ1 την εκπομπή Lucky Room.
Το 2018 ήταν στην κριτική επιτροπή του σόου χορού Dancing with the Stars που προβαλλόταν στον τηλεοπτικό σταθμό ΑΝΤ1.
Απο το Σεπτέμβριο του 2019  παρουσιάζει μεσημεριανή εκπομπή στον ΣΚΑΪ με τίτλο Μεσημέρι με τον Γ. Λιάγκα, καθώς και το τηλεπαιχνίδι Guess my Age.

Πολιτική

Στις εθνικές εκλογές του 2007, ο Γιώργος Λιάγκας ήταν υποψήφιος βουλευτής με το ΠΑΣΟΚ στον Nομό Λάρισας, αλλά για λίγες ψήφους δεν κατάφερε να εκλεγεί. Ειδικότερα, σε εκείνες τις εκλογές, από τις οχτώ έδρες του Nομού Λάρισας, τρεις πήρε η Νέα Δημοκρατία, τρεις το ΠΑΣΟΚ, μία το ΚΚΕ και μία ο ΛΑΟΣ. Από το ΠΑΣΟΚ εκλέχθηκαν οι Φίλιππος Σαχινίδης, Έκτωρ Νασιώκας και Βασίλης Έξαρχος. Ο Λιάγκας ήταν τέταρτος σε σταυρούς προτίμησης και έτσι δεν εκλέχθηκε.

Προσωπική ζωή

Στις 20 Ιουνίου 2010 παντρεύτηκε τη παρουσιάστρια & θεατρολόγο Φαίη Σκορδά στη Βάρκιζα Αττικής. Τον Νοέμβριο του 2016 το ζευγάρι ανακοίνωσε το διαζύγιό του μετά από έξι χρόνια έγγαμου βίου και εννέα χρόνια σχέσης.
Μάγκνους Β΄ του Βολφενμπύτελ

Βιογραφία

Ήταν ο πρωτότοκος γιος του Μάγκνους Α΄ πρίγκιπα του Βόλφενμπύτελ και της Σοφίας των Άνχαλτ. Με τον αδελφό του Λουδοβίκο βοήθησαν τον μικρότερο αδελφό τους Αλβέρτο να διεκδικήσει με επιτυχία την πριγκιπική επισκοπή της Βρέμης από τον διοικητή της Μόρις του Ολδενβούργου, επίσης διεκδικητή: τα στρατεύματά τους μαζί με τον πεθερό του Λουδοβίκου, πολιόρκησαν τον Μόρις στο κάστρο του στο Βόρντε και τον πίεσαν να υπογράψει την παραίτησή του.
Το 1369 απεβίωσε ο πατέρας του και τον διαδέχθηκε στο πριγκιπάτο του Βολφενμπύτελ· το ίδιο έτος απεβίωσε και ο 2ος εξάδελφος του πατέρα του Γουλιέλμος Β΄ πρίγκιπας του Λύνεμπουργκ χωρίς άρρενα τέκνα και ο Μάγκνους Β΄ έλαβε και το πριγκιπάτο του Λύνεμπουργκ. Όμως ο Γουλιέλμος Β΄ το είχε υποσχεθεί στην κόρη του Ελισάβετ, σύζυγο του Όθωνα του Άνχαλτ. Το επόμενο έτος ο Κάρολος Δ΄ βασιλιάς της Γερμανίας απέδωσε το Λύνεμπουργκ στο γιο τους Αλβέρτο του Άνχαλτ. Στον πόλεμο για τη διαδοχή του Λύνεμπουργκ πολλές πόλεις (Σάλε, Ούλτσεν, Ανόβερο, κά) μεταστράφηκαν στους Άνχαλτ και ο Μάγκνους Β΄ μόλις και με δυσκολία κατάφερε να κρατήσει το Μπράουνσβαϊκ. Απεβίωσε στη μάχη του Λεβέστε (νυν Γκέρντεν), κοντά στους λόφους Ντάιστερ το 1373. Η διαμάχη συνεχίστηκε ως το 1388 και κράτησε 19 έτη.
Μενέλαος Ξυλούρης

Σπουδές και αγωνιστική δράση

Γεννήθηκε στον Κρουσώνα του Μαλεβιζίου το 1914.  Σπούδασε νομικά στο Πανεπιστήμιο Αθηνών και άσκησε τη δικηγορία. Πολέμησε στην Εθνική Αντίσταση.  Κατά την διάρκεια του Εμφυλίου έλαβε μέρος σαν μέλος των επίλεκτων καταδρομικών δυνάμεων του Εθνικού Στράτου και τραυματίστηκε σοβαρά στις συγκρούσεις με τις Κομμουνιστικές Δυνάμεις κατά την διάρκεια των Επιχειρήσεων Πυρσός στο Γραμμο και Βίτσι. Αποστρατεύτηκε τιμητικά σαν ταγματάρχης εν ενεργεία και παρασημοφορήθηκε.
Κατά την περίοδο της χούντας, οργανώθηκε στον αγώνα κατά της χούντας, με την οργάνωση ΔΕΚΑ (Διοικούσα Επιτροπή Κινημάτων Αντίστασης Κρήτης) και συνελήφθη μαζί με άλλους αγωνιστές, όπως ο Γιάννης Βαλυράκης, ο Τηλέμαχος Πλεύρης και ο Φοίβος Ιωαννίδης, για να παραπεμφθεί στο έκτακτο στρατοδικείο και να καταδικαστεί σε φυλάκιση.

Πολιτική σταδιοδρομία

Εξελέγη βουλευτής Ηρακλείου στις εκλογές του 1961 με το κόμμα της Ένωσης Κέντρου και επανεξελέγη με το ίδιο κόμμα το 1963 και το 1964 και με την Ένωση Κέντρου-Νέες Δυνάμεις το 1974 συγκέντρωσε 10.628 ψήφους. Το 1977 επανεξελέγη βουλευτής Ηρακλείου με την ΕΔΗΚ, όπως είχε μετονομαστεί η Ένωση Κέντρου - Νέες Δυνάμεις, με 5.418 ψήφους.
Το 1981 ήταν υποψήφιος βουλευτής με τους Φιλελεύθερους, αλλά δεν εξελέγη, ενώ έλαβε 2.047 ψήφους.
Απεβίωσε σε ηλικία 77 ετών στις 15 Αυγούστου 1991. Ήταν παντρεμένος με την Ελένη Φιλιππάκη και απέκτησαν έναν γιο κ μια κόρη.
Γουλιέλμος Δ΄ της Ακουιτανίας

Βιογραφικά στοιχεία

Η αδελφή του Αδέλα της Ακουιτανίας παντρεύτηκε τον Ούγο Καπέτου αλλά ο Γουλιέλμος ήρθε σε σύγκρουση με τον γαμπρό του για το δουκάτο. Τα πρώτα χρόνια έκανε πολλούς πολέμους με τους κόμητες του Ανζού, το 998 ξεκίνησε πόλεμο με τον νέο βασιλιά της Γαλλίας Ούγο Καπέτο τον οποίο αρνήθηκε να αναγνωρίσει. 
Ο Λοθάριος της Γαλλίας είχε παραχωρήσει στον Ούγο Καπέτο την Ακουιτανία πριν συμφιλιωθεί με τον πατέρα του Γουλιέλμου. Ο Ούγος Καπέτος αναζήτησε τα δικαιώματα του με επίθεση στην Ακουιτανία την ίδια χρονιά αλλά ο βασιλικός στρατός ηττήθηκε στην κοιλάδα του Λίγηρα. Ο Γουλιέλμος Δ΄ παραχώρησε άσυλο στον Λουδοβίκο της Κάτω Λωρραίνης και τον γιο του Κάρολο τελευταίο νόμιμο διάδοχο της δυναστείας των Καρολιδών, τον αναγνώρισε διάδοχο του Γαλλικού θρόνου.

Κληρονόμοι

Παντρεύτηκε (968) την Έμμα του Μπλουά κόρη του Θεοβάλδου Α΄ κόμη του Μπλουά και της Λουιτγάρδης του Βερμαντουά.  Ο γάμος ήταν θυελλώδης, χώρισαν δύο φορές για μεγάλο χρονικό διάστημα. Παραιτήθηκε (990) υπέρ του γιου και διαδόχου του Γουλιέλμου Ε΄ με συγκυβερνήτη και κηδεμόνα την σύζυγο του Έμμα, αποσύρθηκε σε μοναστήρι μέχρι τον θάνατο του όπως και ο δικός του πατέρας. Ο δεύτερος γιος τους Έμπλ πέθανε το 997.
Σέρτζιο Ματαρέλα

Πολιτική σταδιοδρομία

Μέλος οικογένειας πολιτικών της Ιταλίας, ο Σέρτζιο Ματαρέλα ξεκίνησε την πολιτική του καριέρα από το κόμμα της Χριστιανικής Δημοκρατίας. Ο αδερφός του, που ήταν πρόεδρος της Σικελίας από το 1978 ως το θάνατό του, δολοφονήθηκε από τη Μαφία το 1980. Το 1987 ανέλαβε θέση υπουργού στην Κυβέρνηση του Τζιοβάνι Γκορία, υπεύθυνος για τη διασύνδεση της Κυβέρνησης με το Κοινοβούλιο (per i Rapporti con il Parlamento). Από το 1989 έως το 1990 συμμετείχε στην Κυβέρνηση του Τζούλιο Αντρεότι, κατέχοντας τη θέση του υπουργού Παιδείας. Έπειτα από το δημοψήφισμα του 1993 συνέταξε τον νέο εκλογικό νόμο, που ονομάστηκε Mattarellum.
Μετά τη διάσπαση της Χριστιανικής Δημοκρατίας, ο Ματαρέλα βρέθηκε στο Λαϊκό Ιταλικό Κόμμα. Συμμετείχε στην πολιτική συμμαχία της Ελιάς, ενώ στην κυβέρνηση του Μάσσιμο Ντ' Αλέμα ανέλαβε αρχικά καθήκοντα Αντιπροέδρου της Κυβέρνησης και στη συνέχεια υπηρέτησε στη θέση του υπουργού Άμυνας (1999-2001). Από το 2002 συμμετείχε στο κόμμα της Μαργαρίτας, ενώ το 2007 υπήρξε από τους συγγραφείς της ιδρυτικής διακήρυξης του Δημοκρατικού Κόμματος. 
Στις 5 Οκτωβρίου 2011 εξελέγη δικαστής του Συνταγματικού Δικαστηρίου από το κοινοβούλιο με 572 ψήφους και ορκίστηκε στις 11 Οκτωβρίου 2011.

Πρόεδρος της Ιταλίας

Μετά την παραίτηση του Τζόρτζιο Ναπολιτάνο από την Προεδρία της Ιταλικής Δημοκρατίας, ο πρωθυπουργός και ηγέτης του Δημοκρατικού Κόμματος Ματέο Ρέντσι υποστήριξε την υποψηφιότητα Ματαρέλα για τη θέση του νέου Προέδρου της Ιταλίας. Ο Ματαρέλα ανεδείχθη νικητής κατά την τέταρτη ψηφοφορία της 31ης Ιανουαρίου 2015 λαμβάνοντας 665 ψήφους επί συνόλου 1.009. Ανέλαβε επίσημα καθήκοντα στις 3 Φεβρουαρίου 2015.
Το τέλος μιας αγάπης

Πλοκή

Η ηθοποιός Κάρεν Στόουν (Βίβιαν Λι) και ο, νεότερος κατά 20 χρόνια, επιχειρηματίας σύζυγός της, πηγαίνουν για διακοπές στη Ρώμη. Ωστόαο, ο σύζυγος της παθαίνει μοιραία καρδιακή προσβολή στο αεροπλάνο. Η Κάρεν αποφασίζει να μείνει στη Ρώμη, και να νοικιάσει ένα πολυτελές διαμέρισμα στη Ρώμη. Η Κόμισσα Μάγκντα Τερριμπίλι-Γκονζάλες (Λόττε Λένυα) σύντομα της γνωρίζει ένα νεαρό συνοδό κυριών, τον Ιταλό Πάολο (Γουόρεν Μπίτι). Η συμφωνία της με τον Πάολο είναι να παίρνει τις μισές από τις εισπράξεις του. Αν και η Κάρεν γνωρίζει τις προθέσεις του Πάολο, επηρεασμένη από τη μοναξιά της, ξεκινά σχέση μαζί του. Αναθερμαίνει τους δεσμούς της με τους παλιούς της φίλους, γνωρίζοντας, όμως, πως θα είναι επικριτικοί με τη σχέση της. Ο Πάολο είναι διαφορετικός από τους υπόλοιπους συνοδούς της Κόμισσας. Έχει κάνει την Κάρεν να τον ερωτευθεί παράφορα, και αυτή δεν τον κακομαθαίνει με χρήματα, όπως οι προηγούμενές του πελάτισσες. Αυτή η έλλειψη εισοδήματος δημιουργεί άγχος μεταξύ του Πάολο και της Κόμισσας, η οποία ζητά το μερίδιό της, και θα κάνει ό,τι χρειαστεί για να σιγουρευτεί ότι ο Πάολο κάνει τη δουλειά του, ακόμη και αν βαλθεί με την ψυχική υγεία της Κάρεν.

Βραβεύσεις και υποψηφιότητες

Η Λότε Λένυα έλαβε υποψηφιότητα για Όσκαρ Β' Γυναικείου Ρόλου για το ρόλο της στην ταινία.

Εκδοχή του 2003

Το 2003 γυρίστηκε μια ακόμη εκδοχή του θεατρικού του Τένεσι Γουίλιαμς με πρωταγωνιστές τους Αν Μπάνκροφτ, Έλεν Μίρεν και Ολιβιέ Μαρτίνεζ.
Εκλογική περιφέρεια Φωκίδας

Η εκλογική περιφέρεια Φωκίδας είναι μία από τις πέντε εκλογικές περιφέρειες οι οποίες ανήκουν στην περιφέρεια Στερεάς Ελλάδας και περιλαμβάνει τον νομό Φωκίδας. Μέχρι και τις εκλογές του 2000 από αυτήν εκλέγονταν 2 βουλευτές. Από τις εκλογές του 2004 και μετά, αποτελεί μία από τις 8 μονοεδρικές εκλογικές περιφέρειες της Ελλάδας, αντιπροσωπεύοντας περίπου 50.000 δημότες.
Παλαιός Μυλότοπος Πέλλας

Ιστορία

Το 1918 αναγνωρίστηκε ως κοινότητα Βούδριστας, αλλά το 1922 καταργήθηκε και χαρακτηρίσθηκε οικισμός της Κοινότητας Γενιτσών (Γιαννιτσά). Το 1926 προσδιορίζεται ξανά ως ανεξάρτητη κοινότητα. Το 1927 η Βούδριστα μετονομάζεται σε Μυλότοπο ενώ το 1940, λίγο πρίν την έναρξη του πολέμου, αναγνωρίζονται οι οικισμοί Νέος και Παλαιός Μυλότοπος. Η κοινότητα καταργείται το 1997 προκειμένου να ενταχθεί στο νεοσύστατο Δήμο Κύρρου.
Το παλαιό όνομα του χωριού ήταν Βόντριστα ή Βούδριστα. Η σημερινή ονομασία οφείλεται στους πολλούς νερόμυλους που λειτουργούσαν μέχρι τις αρχές της δεκαετίας του 1970.

Αξιοθέατα

Στον Παλιό Μυλότοπου διατηρούνται δύο μεταβυζαντινές εκκλησίες: η Εκκλησία της Αγίας Παρασκευής (1756) και η Εκκλησία του Αγίου Αθανασίου (1800).
Καλλαμάς

Δημογραφικά

Σύμφωνα με γιουγκοσλαβικές πηγές του 1981, το χωριό κατοικήθηκε αποκλειστικά από Σλαβομακεδόνες.
Σύμφωνα με εκτίμηση του 2007, ο πληθυσμός του χωριού ανερχόταν σε περίπου 950 έως 1.000 κατοίκους.
Κεραυνός Κολχικού

Ιστορικό

Ο «Αθλητικός Ποδοσφαιρικός Σύλλογος Κεραυνός Κολχικού» ιδρύθηκε το 1954. Τα πρώτα χρόνια αγωνίστηκε σαν ανεξάρτητο σωματείο και το 1970 αναγνωρίστηκε επίσημα από την Ε.Π.Ο. με Αριθμό Μητρώου 1534 και εντάχθηκε στη δύναμη της Ε.Π.Σ. Μακεδονίας, ξεκινώντας την επίσημη αγωνιστική του πορεία από την αγωνιστική περίοδο 1970-71.
Ο Κεραυνός Κολχικού την περίοδο 1990-91 κατέκτησε για πρώτη φορά το πρωτάθλημα Ε.Π.Σ. Μακεδονίας και προβιβάστηκε στην Δ΄ Εθνική κατηγορία. Έπειτα από δυο χρονιές, την περίοδο 1992-93 κέρδισε την άνοδο στην Γ΄ Εθνική. Την περίοδο 1993-94 αγωνίστηκε για πρώτη φορά στην Γ΄ Εθνική και παράλληλα, συμμετείχε στο κύπελλο Ελλάδος της περιόδου 1993-94 όπου και αποκλείστηκε από τον Αστέρα Αμπελοκήπων σε διπλούς αγώνες. Ακολούθησαν 2 συμμετοχές συμμετοχές στην Δ΄ Εθνική τις επόμενες δυο χρονιές, που αποτέλεσαν και τις τελευταίες παρουσίες του Κεραυνού Κολχικού στην Δ΄ Εθνική
Τα επόμενα έτη μέχρι και σήμερα καθιερώθηκε στα πρωταθλήματα της Ε.Π.Σ. Μακεδονίας. Το 2002 κατέκτησε το πρωτάθλημα της Β΄ Κατηγορίας και κέρδισε την επάνοδο στην Α΄ Κατηγορία. Το 2014-2015 νίκησε τον Εθνικό Σοχού σε αγώνα μπαράζ play out και σώθηκε από τον υποβιβασμό, ενώ αντίθετα την περίοδο 2015-2016 τερμάτισε στη δεύτερη θέση και ηττήθηκε από την Ομόνοια Σίνδου 4-2 για τον αγώνα ανόδου στην Α1΄ Κατηγορία. Το 2016-2017 κατέκτησε το πρωτάθλημα 4ου ομίλου της Α΄ Κατηγορίας και κέρδισε την άνοδο στην κορυφαία κατηγορία της Ε.Π.Σ. Μακεδονίας, την Α1΄ Κατηγορία.
Βαλκανική Ένωση Επιτραπέζιας Αντισφαίρισης

Ιστορία

Η πρώτη διοργάνωση επιτραπέζιας αντισφαίρισης που πραγματοποιήθηκε μεταξύ των Βαλκανικών χωρών ήταν οι Προβαλκανικοί Αγώνες Επιτραπέζιας Αντισφαίρισης. Οι Αγώνες αυτοί δημιουργήθηκαν με πρωτοβουλία της Ελληνικής Φίλαθλης Ομοσπονδίας Επιτραπέζιας Αντισφαίρισης και μετά με τον συντονισμό και των άλλων Βαλκανικών ομοσπονδιών της Βουλγαρίας, της Ρουμανίας, της Τουρκίας και της Γιουγκοσλαβίας και σε μια συμφωνία που έχει συναφθεί κατά τη διάρκεια της συνεδρίασης στο Βαλκανικό Συνέδριο που διοργανώθηκε στην Αθήνα στις 13 με 14 Ιουλίου του 1963. 
Η Βαλκανική Ένωση Επιτραπέζιας Αντισφαίρισης ιδρύθηκε στις 4 Οκτωβρίου του 1991 κατά τη διάρκεια του 28ου Βαλκανικού Συνεδρίου Επιτραπέζιας Αντισφαίρισης που πραγματοποιήθηκε στην Επαρχία Σαγγάριου της Τουρκίας.
Χρυσοφύκη

Μορφολογία

Τα κύτταρα των χρυσοφυκών ενδέχεται να είναι γυμνά, περικυκλωμένα εντός κυτταρικών τοιχωμάτων ή να καλύπτονται με βλέννη ή ένα οργανικό περίβλημα ή πυριτικές φολίδες. Είναι μαστιγοφόροι οργανισμοί οι οποίοι συνήθως φέρουν δύο άνισα μαστίγια. Το μεγαλύτερο μαστίγιο αποτελείται από δύο δύσκαμπτα κυλινδρικά μαστιγονημάτια ενώ το μικρότερο φέρει μερικές τριχοειδείς διακλαδώσεις.

Αναπαραγωγή

Τα χρυσοφύκη αναπαράγονται κύριως με αγενή τρόπο δηλαδή με απλή διχοτόμηση ενώ σε μερικά είδη έχει παρατηρηθεί και εγγενής αναπαραγωγή μέσω ζυγωτικής μείωσης. Πιο συγκεκριμένα η εγγενής αναπαραγωγή περιλαμβάνει συγχώνευση των ισογαμετών οι οποίοι είναι δομικώς παρόμοιοι με τα βλαστητικά κύτταρα. Ο προκύπτων ζυγώτης ως αποτέλεσμα της συγγαμίας χάνει τα μαστίγια του. Ανεξάρτητα από τον τρόπο αναπαραγωγής, τα νεαρά κύτταρα που προκύπτουν περιβάλλονται από ένα τοίχωμα πυριτίου και ονομάζονται στοματοκύστεις ή στατοσπόρια.

Στοματοκύστεις

Τα τοιχώματα των στοματοκύστεων είναι τόσο έντονα πυριτωμένα ώστε αντιστέκονται στις διεργασίες διάλυσης του πυριτίου και συνεπώς συσσωρεύονται στα ιζήματα των λιμνών. Έχουν σχήμα σφαιρικό με διάμετρο 2-30 μm περίπου και έναν μοναδικό πόρο του οποίου το περιθώριο συχνά είναι υπερυψωμένο σαν περιλαίμιο. Το τοίχωμα των στοματοκύστεων σχηματίζεται στο εσωτερικό της κυτταρικής μεμβράνης, εντός ενός διευρυμένου περιφεριακού κυστιδίου το οποίο σχηματίζεται από τη συγχώνευση των κυστιδίων Γκόλτζι. Μια περιοχή στην κορυφή παραμένει μη πυριτωμένη σχηματίζοντας τον πόρο ο οποίος φράσσεται με πολυσακχαρίτη όταν ολοκληρώνεται η ωρίμανση των στοματοκύστεων. Η βλάστηση της στοματοκύστης περιλαμβάνει διάλυση του πώματος του πόρου και μιτωτική διαίρεση του κυτοπλασματικού περιεχομένου προς σχηματισμό δύο ή τεσσάρων κυττάρων που αναπτύσσουν μαστίγια.

Οικολογία

Τα χρυσοφύκη αναπτύσσονται κυρίως στο γλυκό νερό με ιδιαίτερη προτίμηση στο ελαφρώς όξινο pH. Αυτό σχετίζεται με την εκ μέρους τους παραγωγή όξινων αλλά όχι αλκαλικών φωσφατασών οι οποίες εκλύονται στο νερό και απελευθερώνουν φωσφορικά από οργανικές ενώσεις. Συναντώνται συνήθως στα κρύα νερά χωρίς αυτό να σημαίνει οτί δεν αναπτύσσονται και σε μεγαλύτερες θερμοκρασίες. Εντοπίζονται ακόμα και στο θαλασσινό νερό αποτελώντας μέρος του θαλάσσιου φυτοπλαγκτού.
Γουλιέλμος Α΄ του Σανσέρ

Βιογραφία

Ήταν ο μόνος γιος του Στεφάνου Α΄ κόμη του Σανσέρ και της Αδέλας/Αλίκης (ή Ματίλντας), κόρης του Γοδεφρείδου του Ντονζύ. Εξαδέλφη του ήταν η Αγνή (βαπτίστηκε Άννα στην Κωνσταντινούπολη).
Το 1217 συνόδευσε τον Πέτρο Β΄ των Καπετιδών, σύζυγο της Γιολάντας λατίνας αυτοκράτειρας της Κωνσταντινούπολης. Ήταν γυναικάδελφός του και τον συνόδευσε προς στην Κωνσταντινούπολη. Καθ' οδόν αιχμαλωτίστηκαν και φυλακίστηκαν από τον Θεόδωρο Άγγελο δεσπότη της Ηπείρου. Απεβίωσαν εγκάθειρκτοι.
Τον διαδέχθηκε ο γιος του Λουδοβίκος Α΄. Αυτού εγγονός ήταν ο Ιωάννης Β΄ κόμης του Σανσέρ και αυτού εγγονός ήταν ο Λουδοβίκος του Σανσέρ κοντόσταυλος της Γαλλίας.
Κότυς Β´

Βίος

Ήταν σύγχρονος του τελευταίου βασιλέως της Μακεδονίας Περσέα, του οποίου ήταν και ο μοναδικός σύμμαχος όταν άρχισε τον πόλεμο κατά των Ρωμαίων το 171 π.Χ..
Οι Ρωμαίοι αν και τελικά νίκησαν τον Περσέα κατά κράτος και υπέταξαν και την τελευταία ελλαδική περιοχή που τους αντιστάθηκε εντούτοις εσύναψαν ειρήνη μετά του Κότυος χωρίς και να του επιβάλλουν κάποιους βαρείς όρους.
Μεταξύ των πολλών αρχαίων νομισμάτων που έχουν βρεθεί από την αρχαιολογική σκαπάνη κάποια εξ αυτών αμφισβητούνται αν ανήκουν στον βασιλέα αυτόν ή άλλον του 1ου αιώνα π.Χ. Πρόκειται για αργυρά τετράδραχμα που φέρονται να κόπηκαν στα Κύψελα, πρωτεύουσα του βασιλείου, όπου φέρουν στη μία όψη κεφαλή του Διονύσου, μάλλον σε αντιγραφή ομοίων νομισμάτων της Θάσου, και στην άλλη τις λέξεις ΚΟΤΥΟC ΧΑΡΑΚΤΗ(Ρ) με την εικόνα του Ηρακλή σε όρθια στάση.
Γιώργης Ανδρουλιδάκης

Βιογραφία

Γεννήθηκε στο Ρέθυμνο το 1905. Ανάμεσα στους συνεργάτες του ήταν και ο Παντελής Πρεβελάκης. Επίσης, ήταν αρχισυντάκτης της “Ελευθερίας” από το 1951 ως το κλείσιμο της εφημερίδας από τη χούντα, το 1967. Εργάστηκε επίσης στις εφημερίδες “Ελευθεροτυπία”, “Τάιμς της Νέας Υόρκης” και “Τάιμς του Λονδίνου”. Πέθανε από καρδιά σε ηλικία 69 ετών τον Ιούλιο του 1974 την ώρα του καθήκοντος, κατά την προσπάθειά του να διασταυρώσει μια πληροφορία για λογαριασμό της εφημερίδας Daily Express.
Τείχη του Ομπερναί

Τοποθεσία

Η συγκεκριμένη κατασκευή ευρίσκεται περιμετρικά του Ομπερναί.

Ιστορία

Το κτίριο κατηγοριοποιήθηκε ως ιστορικό μνημείο το 1898.

Αρχιτεκτονική

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Φαλληφόρια

Ιστορία

Στην Αρχαία Ελλάδα, στο πλαίσιο των εορτασμών που γίνονταν κατά το μήνα Ποσειδεώνα (Μικρά ή Κατ' αγρούς Διονύσια), επ' ευκαιρία της παραγωγής και χρήσης των νέων κρασιών, πραγματοποιούνταν πομπή, στην οποία προηγούνταν ο φαλλός, σύμβολο παραγωγής και γονιμότητας, κατασκευασμένο ομοίωμα από δέρμα και αναρτημένο πάνω σε κοντάρι. Ακολουθούσαν οι «εορταστές», οι οποίοι έβαφαν τα πρόσωπά τους ή φορούσαν προσωπεία και στεφάνια από κισσό. Έπιναν το νέο κρασί της χρονιάς, τραγουδούσαν βωμολοχικά τραγούδια (τα φαλλικά), και χόρευαν κωμικούς χορούς.
Δείγμα της γιορτής αυτής εντοπίζεται στην κωμωδία Αχαρνής του Αριστοφάνη, όπου παρουσιάζεται ο Φάλης, θεϊκή προσωποποίηση του φαλλού και σύντροφος του Διονύσου. Σύμφωνα με τον Αριστοτέλη, από τα φαλλικά τραγούδια των εορτών αυτών προς τιμήν του Διονύσου προήλθε η κωμωδία. Κατά την πορεία της πομπής άντρες μεταμφιεσμένοι σε φαλλοφόρους Σειληνούς, Σατύρους και Βακχίδες (Βάκχες ή Μαινάδες), με θύρσους δάδες και ξύλινα ραβδιά που κατέληγαν σε δερμάτινους φαλλούς, χόρευαν γύρω από το περιφερόμενο ξόανο του Διονύσου, ενώ προπορεύονταν πάντα το φαλλικό άρμα. Ο παραδοσιακός φαλλός της κάθε Διονυσιακής πομπής ήταν κατασκευασμένος από ξύλο αγριοσυκιάς.
Στην Αρχαία Αίγυπτο, αναφέρεται η φαλλική εορτή των Παμυλίων, προς τιμήν μιας γυνάκας στις Θήβες που ονομαζόταν Παμύλη, η οποία σχετιζόταν με τη λατρεία του Όσιρι, ενός θεού που παρουσιάζει αντιστοιχήσεις και ταυτίσεις με το Διόνυσο και τον Άδη της ελληνικής μυθολογίας. Η γιορτή λάμβανε χώρα στην αρχή της άνοιξης, την 25η ημέρα του μήνα Φαμενώθ (αντιστοιχία με το γρηγοριανό ημερολόγιο: 10 Μαρτίου - 8 Απριλίου) των Αρχαίων Αιγυπτίων. Σχετικά με την Παμυλίων ἑορτὴν, είχε υποστηριχθεί ότι συσχετίστηκε με τον χριστιανικό «ευαγγελισμό», που οι Κόπτες εόρταζαν στις 21 Μαρτίου.
Προοδευτική Παράταξις

Ιστορικό

Το κόμμα ιδρύθηκε το 1969 από δυνάμεις που προήλθαν από το Πατριωτικόν Μέτωπον καθώς και με την υποστήριξη της Παγκύπριας Ένωσης Αγροτών (ΠΕΚ), στον οργανωτικό μηχανισμό της οποίας στηρίχτηκε κατά πολύ. Πραγματικός αρχηγός του κόμματος ήταν ο διοικητής Συνεργατικής Αναπτύξεως, Αντρέας Αζίνας. Όμως, λόγω της θέσης του, όρισε τον Οδυσσέα Ιωαννίδης αρχηγό, ενώ ο ίδιος καθοδηγούσε το κόμμα από το παρασκήνιο.
Πριν από τις εκλογές του 1970, ο Γλαύκος Κληρίδης προσπάθησε να συνενώσει το Ενιαίον με την Προοδευτική Παράταξη και είχε συνομιλίες με τον Αζίνα, χωρίς αποτέλεσμα. Σύντομα, η Προοδευτική Παράταξις, απορρόφησε το Προοδευτικόν Κόμμα του Νίκου Σαμψών που είχε ιδρυθεί νωρίτερα.
Στις βουλευτικές εκλογές του 1970, η παράταξη κέρδισε 7 στις 35 έδρες της Ελληνοκυπριακής κοινότητας, στηριζόμενη κυρίως στον αγροτικό πληθυσμό του νησιού.
Μετά το πραξικόπημα του 1974 και την επακόλουθη τουρκική εισβολή στην Κύπρο, το κόμμα κατέρρευσε εξαιτίας της συμμετοχής μελών του στην πραξικοπηματική κυβέρνηση, συμπεριλαμβανομένων του Νίκου Σαμψών και του Οδυσσέα Ιωαννίδης, οι οποίοι ανέλαβαν Πρόεδρος της Κύπρου και Υπουργός Υγείας αντίστοιχα.
Πριν από τις βουλευτικές του 1976, ηγετικά στελέχη του κόμματος ενώθηκαν με το Ενιαίον για να σχηματίσουν το Δημοκρατικό Συναγερμό.
Η Προοδευτική Παράταξις διαλύθηκε επισήμως το 1976.
Ιερός Ναός Ταξιάρχη (Μονοίτσια Νάξου)

Ιστορία

Ο ναός του Ταξιάρχη αρχικά ανήκε στον τύπο της τρίκλιτης καμαροσκέπαστης βασιλικής. Η διατηρούμενη αψίδα του σημερινού νοτίου κλίτους είναι η κεντρική αψίδα της τρίκλιτης βασιλικής, δεδομένου ότι το αρχικό νότιο κλίτος έχει καταστραφεί. Η σημερινή μορφή του ναού οφείλεται σε εκτεταμένες επεμβάσεις που πραγματοποιήθηκαν στο μνημείο μετά το 12ο αιώνα όταν το νότιο κλίτος κατέρρευσε και απομονώθηκε από τον υπόλοιπο ναό με την κατασκευή νέου τοίχου κατά μήκος της νότιας τοξοστοιχίας. Με τον τρόπο αυτό, η τρίκλιτη βασιλική μετατράπηκε σε δίκλιτο ναό. Πάνω σε αυτόν τον τοίχο εδράζεται η νέα καμάρα του κεντρικού κλίτους σε αντικατάσταση της αρχικής ημικατεστραμμένης. Παραστάδες, ανά δύο στην ανατολική και δυτική πλευρά του κεντρικού κλίτους που γεφυρώνονται με ημικυκλικά τόξα (σφενδόνια), ενισχύουν το νέο θόλο και χωρίζουν το κεντρικό κλίτος σε τρία περίπου ίσα μέρη.
Λείψανα από το νότιο και δυτικό τοίχο του κλίτους αποκαλύφθηκαν κατά την ανασκαφική διερεύνηση που πραγματοποιήθηκε. Η έρευνα έδειξε ότι στο στρώμα καταστροφής στο εσωτερικό του νοτίου κλίτους κατασκευάστηκαν τάφοι. Ταφές δίχως αξιόλογα ευρήματα εντοπίστηκαν στα βόρεια, στα δυτικά και στο εσωτερικό του ναού. Στην τελευταία οικοδομική φάση του ναού, μετά την κατάρρευση της καμάρας του βορείου κλίτους, τοιχίστηκαν πρόχειρα τα τόξα της βόρειας τοξοστοιχίας και ο ναός περιορίστηκε στο κεντρικό κλίτος.
Από τον τοιχογραφικό διάκοσμο του ναού, ιδιαίτερα σημαντική είναι η παράσταση Θεοφάνειας που αποκαλύφθηκε μετά τις εργασίες συντήρησης στο τεταρτοσφαίριο της αψίδας του ιερού και η οποία μαζί με τους μετωπικούς αποστόλους στον ημικύλινδρο της αψίδας ανήκει στην αρχική φάση του μνημείου, που ανάγεται στην πρώτη χιλιετία. Στο ημικύλινδρο διακρίνεται και δεύτερο στρώμα τοιχογράφησης, ενώ με τη δεύτερη φάση του ναού σχετίζονται οι παραστάσεις που αποκαλύφθηκαν στο μεταγενέστερο νότιο τοίχο του ναού.

Αποκατάσταση του βυζαντινού μνημείου

Οι εργασίες συντήρησης και αποκατάστασης του βυζαντινού μνημείου πραγματοποιήθηκαν στο χρονικό διάστημα μεταξύ 2013-2015, στο πλαίσιο του υποέργου: «Αποκατάσταση Ι.Ν. Ταξιάρχη Μονοικίων» του έργου: «Στερέωση – συντήρηση βυζαντινών μνημείων Νάξου», τα οποία ήταν ενταγμένα στο Επιχειρησιακό Πρόγραμμα «Κρήτη και Νήσοι Αιγαίου 2007-2013». Οι εργασίες ξεκίνησαν μεταξύ του 2013-2014, από την 2η Εφορεία Βυζαντινών Αρχαιοτήτων, υπό τη διεύθυνση της Αικατερίνης Δελλαπόρτα και ολοκληρώθηκαν από την Εφορεία Αρχαιοτήτων Κυκλάδων το 2015, υπό τη διεύθυνση του Δημήτρη Αθανασούλη.

Επισκέψεις στο χώρο του μνημείου

Ο ναός τα έτη 2017-2018 ήταν ανοιχτός για το κοινό τον Ιούλιο και τον Αύγουστο καθημερινά από τις 11 έως τις 14:30, υπό την επίβλεψη εθελοντών του Πολιτιστικού Συλλόγου Τραγαίας και σε συνεργασία με την Εφορεία Αρχαιοτήτων Κυκλάδων. Τις ίδιες ώρες ήταν ανοιχτός και ο γειτονικός ναός του Αγίου Γεωργίου Διασορίτη. Η πρόσβαση είναι δυνατή με πεζοπορία 300 μ. περίπου από το χωριό Ράχη ή 600 μ.από το Χαλκί.